Helde geloof ná hulle rowers agternasit | Netwerk24
Deur Lynn Williams 27 Oktober 2020 08:41
Hy het hulle aanhou jaag terwyl die bestuurder hom in sy motor by die jaagtog aangesluit het.
Kol. Priscilla Naidu, polisiewoordvoerder, sê danksy die mans se heldedaad kon die polisie die vrou se selfoon terugkry, en hulle het op 'n vuurwapen beslag gelê.
Die voorval het Sondag om 16:10 in die Mountweg-polisiëringsgebied gebeur toe die 25-jarige vrou van haar selfoon beroof is.
Volgens die klaagster het die mans haar by die kruising van Harrower- en Mountweg met 'n vuurwapen gedreig.
Hulle het haar selfoon gegryp en laat spaander. Sy het begin skree en kon die mans wat in die motor verbyry, aftrek.
Ons is dankbaar dat onskuldige mense nie seergekry het nie
Sy het hulle vertel dat sy beroof is.
"Die 18-jarige man het die verdagtes sien vlug en het hulle agternagesit. Die verdagtes het skote op hom geskiet.
"Die bestuurder het een van die verdagtes raakgery. Die verdagte het beserings opgedoen en is vir behandeling hospitaal toe gebring. Hy is daarna ontslaan en in die polisie se sorg geplaas," sê Naidu.
Die 25-jarige man wat vasgetrek is, is van Zwide. Hy word aangehou op aanklagte van poging tot moord, gewapende roof en die onwettige besit van 'n vuurwapen en ammunisie.
Volgens Naidu is die moontlikheid groot dat die polisie binnekort die tweede verdagte ook gaan aankeer.
Genl.maj. Thembisile Patekile, polisiekommissaris van die Nelson Mandelabaai-distrik, het die twee mans vir hul optrede geloof.
Hy sê hoewel mense nie hul oë moet toemaak vir misdade wat in die openbaar plaasvind nie, moet hulle tog versigtig wees as hulle verdagtes nader.
"Misdadigers is dikwels gewapen en skroom nie om hul misdaad te voltooi nie. Ons is dankbaar dat onskuldige mense nie seergekry het nie."